KIRJALLINEN KYSYMYS E-1212/00 esittäjä(t): Phillip Whitehead (PSE) komissiolle. Huonekalujen palonkestävyysstandardit ja sisämarkkinat.



Virallinen lehti nro 046 E , 13/02/2001 s. 0147 - 0147



KIRJALLINEN KYSYMYS E-1212/00 esittäjä(t): Phillip Whitehead (PSE) komissiolle (14. huhtikuuta 2000) Aihe: Huonekalujen palonkestävyysstandardit ja sisämarkkinat Onko komissio tietoinen, että sisämarkkinoilla on tällä hetkellä voimassa kaksi eri huonekalujen palonkestävyysstandardia? Yhdistyneessä kuningaskunnassa ja Irlannissa on tiukemmat syttyvyysstandardit kuin muualla Euroopassa. Uuden lainsäädännön tultua voimaan on Yhdistyneessä kuningaskunnassa ollut 50 prosenttia vähemmän tulipalojen aiheuttamia kuolemia. Euroopan standardointikomitean (CEN) työskentelyn tuloksena on saatu aikaan sopimus sellaisten testien käytöstä, joissa tulipalo aiheutetaan savukkeilla tai tulitikuilla. Vastaavaa menestystä ei kuitenkaan ole saavutettu perusteellisimmissa palamistesteissä, joissa käytetään suurikokoisempia syttymislähteitä. Tällaiset testit olisivat olennaisia erityisesti kotona, mutta myös julkisissa tiloissa olevien verhoiltujen huonekalujen paloturvallisuuden lisäämiseksi. Asiassa ei ole tapahtunut edistystä, vaikka komissio on uhrannut hankkeeseen runsaasti varoja. Pitääkö komissio tilannetta tyydyttävänä? Minkälaista painostusta komissio aikoo käyttää, jotta saataisiin nopeasti sovittua perusteellisempien palamistestien standardeista? Miten komissio takaa, että testit otetaan säännölliseen käyttöön heti kun niistä on päästy sopimukseen? Erkki Liikasen komission puolesta antama vastaus (5. kesäkuuta 2000) Komissio seuraa tiiviisti turvallisuuskysymyksiä, myös paloturvallisuuskysymyksiä. Komissio on myös tietoinen, että paloturvallisuus edellyttää, että kansalliset tai paikallisviranomaiset toteuttavat kaikenlaisia palovaaraa ehkäiseviä toimenpiteitä, esimerkiksi rakennusmääräysten, paloteknisiä ominaisuuksia ja palonkestävyyttä koskevien vaatimusten, evakuointimenetelmien, palon sammuttamisessa käytettävien välineiden saatavuuden (sprinklerit) sekä väestön valistamisen aloilla. Yhtenäistä toimintalinjaa voidaan siis toteuttaa vain jäsenvaltion tasolla. Huonekalujen palonkestävyysvaatimuksilla lisätään turvallisuutta ja ehkäistään palovaaraa. Yleisestä tuoteturvallisuudesta 29. kesäkuuta 1992 annetun direktiivin 92/59/ETY(1) mukaisesti on jäsenvaltioiden asia suojella ihmisten terveyttä ja turvallisuutta sekä omaisuutta kansallisella tasolla annettujen asianmukaisten sääntöjen ja standardien mukaisesti, koska alalla ei ole Euroopan yhteisössä yhdenmukaistettuja sääntöjä. Yleisestä tuoteturvallisuudesta annetun direktiivin muuttamiseksi komissio kuitenkin ehdottaa 29. maaliskuuta 2000 antamassaan ehdotuksessa(2) sellaisten säännösten käyttöönottoa, joilla pyritään varmistamaan, että eurooppalaisten standardointilaitosten Euroopan komission valtuutuksella antamia eurooppalaisia standardeja vastaavat tuotteet tunnustetaan direktiivin edellyttämien turvallisuusvaatimusten mukaisiksi. Ottaen huomioon yleisestä tuoteturvallisuudesta annetun direktiivin muutosehdotuksessa ehdotetut uudet säännökset komission tarkoituksena on tarkastaa, tarvitaanko uusia standardeja tai onko tarpeen muuttaa nykyisiä standardeja kuluttajaturvallisuuteen liittyvillä aloilla. Paloturvallisuuteen liittyvät kysymykset sisältyvät tähän tarkasteluun. Jos osoittautuu tarpeelliseksi antaa standardointia koskeva toimeksianto ja jos asiasta vallitsee riittävä yksimielisyys, komissio voi harkita tällaisen toimeksiannon laatimista. (1) EYVL L 228, 11.8.1992. (2) KOM(2000) 140 lopullinen.